Pojam **australopitecini** općenito se odnosi na svaku vrstu koja pripada rodu *Australopithecus* i *Paranthropus*. Znanstvenici se još nisu usuglasili oko uvrštenja rodova *Kenyanthropus*, *Ardipithecus*, i *Praeanthropus* u ovu skupinu. Pojam dolazi iz stare taksonomske klasifikacije, prema kojoj su australopitecini postojali kao zasebna podporodica. Većina stručnjaka danas klasificira takson **Australopithecina** kao podtribus tribusa Hominini. Pripadnici roda *Australopithecus* se ponekad definiraju kao "gracilni australopitecini", dok se pripadnici roda *Paranthropus* nazivaju "robustnim australopitecinima".

Australopitecini su živjeli u vremenskom razdoblju pliocena i pleistocena, bili su dvonožni sa zubalom vrlo sličnim čovjekovom. Međutim, moždani im je volumen bio sličan onome kod današnjih čovjekolikih majmuna, s manjim stupnjem encefalizacije nego kod roda *Homo*. Čovjek (rod *Homo*) je možda potekao od predaka australopitecina, dok je rod *Ardipithecus* mogući predak australopitecina.

Popis vrsta
-----------

U popisu niže slijedi popis svih poznatih australopitecina prema Briggsu i Crowtheru.

* Australopithecina
	+ *Australopithecus*
		- *Australopithecus afarensis*
		- *Australopithecus africanus*
		- *Australopithecus anamensis*
		- *Australopithecus bahrelghazali*
		- *Australopithecus garhi*
	+ *Paranthropus*
		- *Paranthropus robustus*
		- *Paranthropus boisei*
		- *Paranthropus aethiopicus*
	+ *Ardipithecus*
		- *Ardipithecus ramidus*
		- *A. kadabba*
	+ *Orrorin*
		- *Orrorin tugensis*
	+ *Sahelanthropus*
		- *Sahelanthropus tchadensis*

Fizičke karakteristike
----------------------

Australopitecini su bili prilagođeni dvonožnom hodu, imaju visoki brahijalni indeks (omjer podlaktice i nadlaktice) u odnosu na ostale hominide i veći spolni dimorfizam od pripadnika roda *Homo* ili *Pan*,ali manji od gorila ili orangutana. Prema većini podataka zaključuje se da su u prosjeku bili visoki 1,2 do 1,5 metara i teški između 30 i 55 kilograma. Moždani volumen se kretao od 350 do 600 cm3. Zubi iza očnjaka (postkanini) bili su relativno široki sa debljom caklinom u odnosu na sadašnje majmune i čovjeka, dok su sjekutići i očnjaci bili relativno mali, s malom razlikom između mužjaka i ženki u usporedbi sa sadašnjim majmunima.

Azijski australopitecini
------------------------

Manjinski stav unutar zajednice palaeoantropologa je da su australopitecini migrirali izvan Afrike. Poznati pobornik ove teorije je Jens Lorenz Franzen, bivši direktor odjela za paleoantropologiju Istraživačkog instituta u Senckenbergu. Franzen tumači da su robustni australopitecini u svojim migracijama ne samo došli do Indonezije, kao *Meganthropus*, nego i do Kine:

> Na ovaj način možemo zaključiti da prepoznavanje prisutnosti australopitecina u Aziji ne zbunjuje veći pomaže rasvjetljavanju rane evolucije hominida na ovom kontinentu. Ovaj koncept može objasniti prisutnost oskudnih ostataka iz Jave i Kine kao tragove azijske grane rane migracije *Australopithecusa*, kojem je slijedila puno kasnija migracija *Homo erectusa* iz Afrike, što ju je dovelo do postupnog izumiranja nakon razdoblja suživota.
> 
> 

Godine 1957. opisan je pronalazak fosilnih zubi iz ranog pleistocena u Kini koji bi trebali pripadati *P. robustusu*. Tri kutnjaka iz pokrajine Jianshi u Kini (špilja Longgudong) je kasnije identificirano kao zubi vrste *Australopithecusa* (Gao, 1975.). Međutim , detaljnije analize dovele su u pitanje ovu interpretaciju; Zhang (1984.) tumači zub iz Jianshija kao neidentificirani zub koji pripada *H. erectusu*. Liu *et al*. (2010.) također dovode u pitanje vezu između zuba iz Jianshija i australopitecina i smatraju da ovaj zub pripada *Homo erectusu*:

> Nije vidljiva bitna razlika u obliku zubne krune između zuba iz Jianshija i ostataka zubiju kineskog *Homo erectusa*, stoga nema dokaza koji podržavaju tezu da je hominin iz Jianshija blizak *Australopithecusu*.
> 
>

Unutarnje poveznice
-------------------

* Ljudska evolucija

Izvori
------

1. 1 2  Wood, B. (2010). "Reconstructing human evolution: Achievements, challenges, and opportunities". Proceedings of the National Academy of Sciences 107: 8902–8909. DOI:10.1073/pnas.1001649107
2. ↑  Cela-Conde, C. J.; Ayala, F. J. (2003). "Genera of the human lineage". Proceedings of the National Academy of Sciences 100 (13): 7684–7689. DOI:10.1073/pnas.0832372100. PMC 164648. PMID 12794185.
3. ↑  Kottak, C. P. (2004). "Glossary". Cultural Anthropology: The Exploration of Human Diversity (10th ed.). McGraw-Hill. ISBN 978-0072832259
4. ↑  Wood, B.; Richmond, B. G. (2000). "Human evolution: Taxonomy and paleobiology". Journal of Anatomy 197 (Pt 1): 19–60. DOI:10.1046/j.1469-7580.2000.19710019.x. PMC 1468107. PMID 10999270
5. 1 2  Briggs, D.; Crowther, P. R. (2008). Palaeobiology II. John Wiley & Sons. str. 124. ISBN 9780470999288.
6. 1 2  Mai, L. L.; Owl, M. Y.; Kersting, M. P. (2005). The Cambridge Dictionary of Human Biology and Evolution. Cambridge & New York: Cambridge University Press. str. 45. ISBN 978-0-521-66486-8
7. 1 2 3  Szpak, P. (2007). „Evolution of the Australopithecines". Tree of Life.
8. ↑  Franzen, 1985.

Dodatna literatura
------------------

* Briggs, D.; Crowther, P. R. ur. (2008). *Palaeobiology II*. John Wiley & Sons. str. 600. ISBN 9780470999288.
* Franzen, J. L. (1985). "Asian australopithecines?". In: *Hominid Evolution: Past, Present, and Future*. New York: Wiley-Liss, 255-263.
* Gao, J. (1975). "Australopithecine teeth associated with Gigantopithecus". *Vertebrata Palasiatica*. 13(2): 81-88.
* Kottak, C. P. (2004). „Glossary". *Cultural Anthropology: The Exploration of Human Diversity* (10th izd.). McGraw-Hill. ISBN 978-0072832259. Arhivirano iz originala na datum 2013-07-18. Pristupljeno 2014-09-14.
* Liu, Wu, Ronald Clarke, and Song Xing. (2010). "Geometric morphometric analysis of the early Pleistocene hominin teeth from Jianshi, Hubei Province, China." *Science China Earth Sciences*. 53(8): 1141-1152.
* Mai, L. L.; Owl, M. Y.; Kersting, M. P. (2005). *The Cambridge Dictionary of Human Biology and Evolution*. Cambridge & New York: Cambridge University Press. str. 45. ISBN 978-0-521-66486-8.
* Wolpoff, M. H. (1999). *Paleoanthropology*. New York: McGraw-Hill.
* Zhang, Y. (1985). "Gigantopithecus and "Australopithecus in China". In: *Palaeoanthropology and palaeolithic archaeology in the People’s Republic of China*, 69-78.

Vanjske poveznice
-----------------

* *Australopithecini*, pristupljeno 23. kolovoza 2014.